Alans Simonsens

**Alans Rodenkams Simonsens** (; dzimis  Vejlē) ir bijušais Dānijas futbolists un treneris. Spēlējis uzbrucēja pozīcijā, bijis Dānijas futbola izlases spēlētājs. 1977. gada Zelta bumbas ieguvējs.

## Karjera klubos
[thumb|left|Alans Simonsens 1976. gadā, pārstāvot [Menhengladbahas "Borussia".]]
Futbolista karjeru sāka dzimtās pilsētas Vejles klubā *[[Vejle Boldklub]]*. 1971. un 1972. gadā tā sastāvā kļuva par Dānijas čempionu. 1972. gadā uzvarēja arī Dānijas kausa izcīņā. 1972. gadā pievienojās Vācijas Bundeslīgas klubam Menhengladbahas "Borussia". 1973. gadā kļuva par Vācijas kausa ieguvēju. Menhengladbahas "Borussia" sastāvā trīs reizes uzvarēja Bundeslīgā  (1974–75, 1975–76, 1976–77). 1977. gadā spēlēja Eiropas čempionvienību kausa finālā, kur viņa pārstāvētā komanda ar 1:3 piekāpās *[[Liverpool FC|Liverpool]]*. Simonsens finālspēlē guva savas komandas vienīgos vārtus. 1977. gadā tika atzīts par Eiropas gada futbolistu, iegūstot Zelta bumbu. 1977.—1978. gada sezonā ar 5 vārtiem kļuva par Eiropas čempionvienību kausa labāko vārtu guvēju. *Borussia* sastāvā divas reizes uzvarējis UEFA kausā — 1975. un 1979. gadā. 1973. gadā spēlēja UEFA kausa finālā.

1979. gadā pārgāja uz Spānijas klubu *[[FC Barcelona]]*, kura rindās aizvadīja trīs sezonas. 1981. gadā kluva par Spānijas Karaļa kausa ieguvēju, bet 1981.—1982. gada sezonā uzvarēja UEFA Kausu ieguvēju kausa izcīņā. 1982.—1983. gada sezonu aizvadīja Anglijas klubā *[[Charlton Athletic F.C.|Charlton Athletic]]*, kas tolaik spēlēja Otrajā divīzijā. 

1983. gadā atgriezās savā pirmajā klubā *Vejle BK*. 1983. gadā ieguva trešo vietu Zelta bumbas (*Ballon d'Or*) balsojumā par Eiropas gada labāko futbolistu. 1984. gada Eiropas čempionātā gūtās traumas dēļ bija spiests izlaist 1984. gada sezonas otro pusi, bet komanda izcīnīja Dānijas čempiontitulu. Spēlētāja karjeru noslēdza 1989. gadā 37 gadu vecumā. 2008. gadā tika uzņemts Dānijas futbola slavas zālē.

## Karjera izlasē
Dānijas izlasē debitēja 1972. gada jūlijā draudzības spēlē pret Islandi. Jau savā pirmajā spēlē izlasē guva divus vārtus, Dānijai izcīnot uzvaru 5:2. Tika iekļauts Dānijas komandas sastāvā 1972. gada vasaras olimpiskajās spēlēs. Olimpisko spēļu turnīrā Simonsens guva trīs vārtus, Dānija iekļuva otrā posma grupu turnīrā, taču cīņām par medaļām nekvalificējās. Dānijas izlases sastāvā piedalījās 1984. gada Eiropas čempionāta finālturnīrā. Tomēr jau pirmajā spēlē ar Franciju guva smagu savainojumu, tika nomainīts un nespēja vairs palīdzēt komandai turnīrā, kurā Dānijas izlase sasniedza pusfinālu. Simonsens piedalījās arī 1986. gada FIFA Pasaules kausa finālturnīrā, laukumā gan devās tikai vienā spēlē, nākot uz maiņu spēlē pret Rietumvāciju. Karjeru izlasē noslēdza 1986. gada septembrī draudzības spēlē pret Rietumvāciju. Kopumā izlases rindās ir aizvadījis 55 spēles un guvis 20 vārtus.

## Trenera karjera
Pēc spēlētāja karjeras beigām kļuva par treneri. No 1991. līdz 1994. gadam trenēja savu bijušo klubu *[[Vejle Boldklub]]*. 1991.—1992. gada sezonas noslēgumā komanda izkrita no Dānijas Superlīgas uz 1. divīziju. No 1994. līdz 2001. gadam bija Fēru Salu izlases galvenais treneris. No 2001. līdz 2004. gadam vadīja Luksemburgas izlasi.

2011. gadā kļuva par Dānijas 1. divīzijas kluba *[[FC Fredericia|Fredericia]]* ģenerālmenedžeri. 2013. gada aprīlī, kad no amata tika atbrīvots komandas galvenais treneris Tomass Tomasbergs, Simonsens kopā ar Stēnu Tihosenu kļuva par galvenā trenera pienākumu izpildītāju. Pēc 2012.—2013. gada sezonas Simonsens abus šos amatus atstāja.

## Sasniegumi
### Ar klubiem
;*Vejle Boldklub*
* **Dānijas čempions:** 1971,1972, 1984
* **[[Dānijas kauss futbolā|Dānijas kausa]] ieguvējs:** 1972

;*Borussia Mönchengladbach*
* **[[Vācijas futbola Bundeslīga|Vācijas Bundeslīgas]] čempions:** 1974–75, 1975–76, 1976–77
* **[[Vācijas kauss futbolā|Vācijas kausa]] ieguvējs:** 1972–73
* **Vācijas superkausa ieguvējs:** 1977
* **[[UEFA Čempionu līga|Eiropas čempionvienību kausa]] finālists:** 1976–77
* **[[UEFA kauss|UEFA kausa]] ieguvējs:** 1974–75, 1978–79; finālists: 1972–73

;*FC Barcelona*
* **[[Spānijas Karaļa kauss|Spānijas Karaļa kausa]] ieguvējs:** 1980–81
* **[[UEFA Kausu ieguvēju kauss|UEFA Kausu ieguvēju kausa]] ieguvējs:** 1981–82

### Ar izlasi
* **[[Eiropas čempionāts futbolā|Eiropas čempionāta]] bronza:** 1984

### Individuālie
* **[[Zelta bumba]]:** 1977
* **[[UEFA Čempionu līga|Eiropas čempionvienību kausa]] labākais vārtu guvējs:** 1977–78
* **[[UEFA kauss|UEFA kausa]] labākais vārtu guvējs:** 1978–79
* **Dānijas futbola slavas zāle**

## Atsauces

## Ārējās saites